เมินพักหนี้ดีออมสินหวั่นโดนขึ้นบัญชีดํา
ลูกหนี้ออมสินเมินพักหนี้ดี หวั่นเสียประวัติเครดิตบูโร
16 ก.ค. 2555

ลูกหนี้ออมสินเมินพักหนี้ดี หวั่นเสียประวัติเครดิตบูโร 
น.ส.นงเยาว์ พาชีรัตน์ รองผู้อำนวยการกลุ่มสินเชื่อรายย่อย ธนาคารออมสิน เปิดเผยว่า ขณะนี้มีลูกค้าสนใจขอเข้าร่วมโครงการพักชำระหนี้ดี 3 ปี มูลหนี้ไม่เกิน 5 แสนบาท จำนวนกว่า 3,000 รายเท่านั้น จากผู้มีสิทธิจำนวน 3.8 แสนราย สาเหตุที่มีจำนวนน้อยเป็นเพราะเงื่อนไขที่ระบุไว้ว่าจะต้องแจ้งให้ทาง บริษัท ศูนย์ข้อมูลเครดิตแห่งชาติ (เครดิตบูโร) รับทราบ 
ทั้งนี้ ผู้ที่เข้าร่วมโครงการจะถูกบันทึกข้อมูลในเครดิตบูโรว่า ได้เข้าร่วมโครงการพักชำระหนี้ 3 ปี ทำให้ลูกหนี้ดี ซึ่งไม่มีประวัติการค้างชำระเกรงว่า การบันทึกประวัติดังกล่าว จะส่งผลเสียต่อเครดิตของตัวเอง และมีผลกระทบต่อการทำธุรกรรม หรือการพิจารณาสินเชื่อในอนาคต 
นอกจากนี้ ธนาคารออมสินยังมีข้อจำกัดเกี่ยวกับการประชาสัมพันธ์โครงการ เนื่องจากลูกค้าส่วนใหญ่เป็นพ่อค้าแม่ค้าที่หาเช้ากินค่ำ ไม่มีเวลาฟังเงื่อนไขโครงการ 
น.ส.นงเยาว์ กล่าวว่า อีกเหตุผลสำคัญอย่างหนึ่งที่ทำให้มีคนเข้าโครงการน้อย เพราะลูกค้าธนาคารส่วนใหญ่มีความสามารถในการชำระหนี้อยู่แล้ว ไม่จำเป็นต้องพักหนี้ 3 ปี ผู้ขอเข้าโครงการเกินกว่าครึ่ง จึงเลือกแคมเปญที่ลดเฉพาะดอกเบี้ย 3% ไม่พักเงินต้น เพื่อที่จะชำระคืนหนี้ให้หมดโดยเร็ว ลูกค้าเราส่วนใหญ่เป็นหนี้อยู่ประมาณ 12 แสนบาท ถ้าลดดอกเบี้ยลงไป 3% ก็แค่ปีละ 3,000 บาท จึงไม่จำเป็นต้องพักหนี้ เพราะกลุ่มนี้มีรายได้เข้ามาทุกวัน ไม่เหมือนเกษตรกรที่มีรายรับเป็นฤดูกาล